钦定古今图书集成/历象汇编/岁功典/第096卷 > 《后汉书》 > 律历志
## 钦定古今图书集成/历象汇编/岁功典/第096卷 > 《后汉书》 > 律历志

当汉高皇帝受命四十有五岁，“阳在上章，阴在执徐，
冬十有一月甲子夜半朔旦冬至”，日月闰积之数，皆
自此始。

四时推移，故置十二中以定月位。有朔而无中者，为
闰月中之始日。节与中为二十四气，以除一岁日为
一气之日数也。其分积而成日为没，并岁气之分如
法为一岁没、没分于终中，中终于冬至。冬至之分，积
如其法，得一日。四岁而终。月分成闰，闰七而尽，其岁
十九，名之曰“章。”

推闰月所在，以闰馀减章法，馀以十二乘之，满章闰
数得一，满四以上亦得一算之数，从前年十一月起，
算尽之外，闰月也。或进退，以中气定之。